Polisie ondersoek bewerings van kinderontvoeringArgieffoto Lt.kol. André Traut, woordvoerder van die polisie, het gesê ŉ saak van poging tot ontvoering word ondersoek na aanleiding van die voorval Woensdag voor ŉ laerskool in die Wes-Kaap. Die meisie het glo by die hek van die skool gestaan toe ŉ vrou in ŉ wit Toyota Quantum-bussie by haar stilhou en haar gevra het om na die voertuig toe te kom. “Die verdagte het haar probeer gryp, maar die kind kon daarin slaag om te ontsnap. Niemand is nog in hegtenis geneem nie,” het Traut gesê. Hy wou nie die naam van die skool bekendmaak nie. Maroela Media het verneem van beweerde ontvoeringspogings by laerskole in die Strand en Caledon. Enkele dae ná die beweerde voorval by die laerskool het ŉ sosialemediagebruiker, Antoinette Swanepoel-Dyers, in ŉ Facebook-inskrywing beweer dat ŉ onbekende vrou met blonde hare Saterdag in die Somerset-winkelsentrum foto’s van haar kinders probeer neem het. Swanepoel-Dyers het gesê sy het gesien hoe die vrou met haar selfoon foto’s van haar kinders neem en toe vinnig wegstap toe sy sien dat hulle dit opgemerk het. Swanepoel-Dyers beweer sy het die vrou genader en gevra waarom sy foto’s van haar kinders neem, waarna die vrou beweer het dat sy ŉ “straatfotograaf” is. Swanepoel-Dyers het die sentrum se veiligheidswagte geroep en die vrou is gedwing om die foto’s van haar foon te verwyder. Die vrou is daarna weer laat gaan. Traut het aan Maroela Media bevestig dat die polisie bewus is van die voorval, maar dat geen aanklag in dié verband aanhangig gemaak is nie. Hy het ook gesê die polisie is bewus van bewerings en waarskuwings oor kinderontvoerings wat op sosiale media die ronde doen, maar het gesê hy kan nie bevestig of daar enige waarheid in steek nie weens ŉ gebrek aan bewyse.